Gördünmü
Gedən karvan, əylə görüm köçünü,
O yollarda Xançobanı gördünmü? 
Söylə, nə buyurdu, söylə, nə dedi? 
Ver bir nişan, o cavanı gördünmü?

Söylə, dumandımı dağların başı, 
Buludlar tökürmü leysan göz yaşı? 
Baxırmı yollara qərib başdaşı,
O dağlarda pərişanı gördünmü?

Qara gəldi bu Bəstinin dünyası,
Çatdı bülbüllərə qəmi, naləsi,
Kəsildi dağlardan tütək, ney səsi, 
Necə susdu, o tərlanı gördünmü?
Qoşmalar